|  |  |  |
| --- | --- | --- |
|  |  |  |

***Nota de premsa***

**L’obra completa en super-8 de Jean-Claude Rousseau**

**El cicle estrenarà la digitalització de la primera pel·lícula d’aquest cineasta experimental, ‘Jeune femme à sa fenêtre lisant une lettre’, realitzada en el marc d’un projecte d’Elías Querejeta Zine Eskola**

**‘La llum reflectida a través de les coses. Les pel·lícules en súper-8 de Jean-Claude Rousseau’ es presenta en col·laboració amb Xcèntric i Zumzeig, i amb el suport de l’Institut Français Barcelona**

****En les seves pel·lícules en Super-8, Jean-Claude Rousseau no troba la bellesa en l’observació, sinó en la visió, on es descobreix la precisió de les línies i els límits d’un enquadrament en el qual la mirada mai no s’atura en allò mostrat, sinó que ho travessa. El cineasta, que pren la integritat de cada bobina com a unitat, mesura i mètrica, pensa en l’acoblament de la seva pel·lícula com el moment feliç en què el so toca i troba la imatge.

Aquest cicle, que reuneix l’obra completa en Super-8 de Jean-Claude Rousseau, mostrarà l’estrena de la digitalització de la seva primera pel·lícula, *Jeune femme à sa fenêtre lisant une lettre*, realitzada en el marc d’un projecte d’Elías Querejeta Zine Eskola, i també inclou films de Michael Snow o Robert Beavers. Cinema experimental en un programa realitzat en col·laboració amb Xcèntric, el cinema del CCCB, i Zumzeig Cinecooperativa, amb el suport de l’Institut Français Barcelona.

La programació ha estat comissariada per Francisco Algarín Navarro i Carlos Saldaña, que presentaran les sessions juntament amb Jean-Claude Rousseau.

Amb ocasió d’aquest cicle, la revista *Lumière* ha preparat dues publicacions: *El concierto campestre*, traducció al castellà del guió de la que hagués estat la primera pel·lícula, mai no filmada, de Jean-Claude Rousseau, i un llibre d’entrevistes amb el cineasta, expressament concebut per acompanyar cadascuna de les projeccions i pel·lícules d’aquest programa.

El programa itinerant dedicat a les pel·lícules en súper-8 de Jean-Claude Rousseau també té parada en els següents centres i filmoteques: Elías Querejeta Zine Eskola/Tabakalera - Centro Internacional de Cultura Contemporánea, Filmoteca Española, Círculo de Bellas Artes de Madrid, Centro Galego de Artes da Imaxe-CGAI/Filmoteca de Galicia i Cinemateca Portuguesa - Museu do Cinema.

Podeu consultar la programació del cicle Jean-Claude Rousseau [AQUÍ](https://www.filmoteca.cat/web/ca/cicle/la-llum-reflectida-traves-de-les-coses-les-pellicules-en-super-8-de-jean-claude-rousseau).

**Jean-Claude Rousseau**

Nacut a París el 1950, va viure a Nova York als anys setanta, on va descobrir les pel·lícules d’Ozu al mateix temps que el cinema d’avantguarda. Quan va tornar a França va acabar d’escriure un guió: *Le concert champêtre* (publicat per Paris Experimental el 2000). La importància d’aquest text insòlit ha estat subratllada per col·legues com Jean-Marie Straub i Marcel Hanoun.

El 1983 Rousseau va realitzar la seva primera pel·lícula en Super 8, *Jeune femme à sa fenêtre lisant une lettre*, seguida de *Venise n’existe pas* (1984). El 1987 va rodar a Nova York *Keep in Touch* mentre preparava un programa de les seves pel·lícules que tindria lloc l’any següent. Redactades per a la seva intervenció a la Universitat de Nova York, les «Notes sur Jeune femme à sa fenêtre lisant une lettre et autres films» són un text essencial que compendia la seva concepció del cinema.

Tant aquests primers curts com els seus dos llargs en Super 8 —*Les antiquités de Rome* (1989) i *La vallée close* (1995), que se sol considerar com la seva obra mestra— van tenir una difusió confidencial fins que es van poder transferir a 16 mm a finals dels anys noranta. *La vallée close*, concretament, es va transferir gràcies al suport de Jean-Marie Straub i Danièle Huillet, que van demanar que es projectés a la Cinémathèque française acompanyant la seva pel·lícula *Othon* (1970). La pel·lícula es va mostrar després a Locarno i va obtenir el Gran Premi Documental del Festival de Belfort.

El 2002 va presentar el seu primer curtmetratge en vídeo digital, *Lettre à Roberto*. D’ençà d’aquell any, tota la seva obra, molt prolífica, la realitza en digital. El 2006 va completar el seu primer llargmetratge en vídeo, *Trois fois rien*, i l’any següent un altre llargmetratge, *De son appartement*, que va guanyar el Gran Premi de la Competició Internacional del Festival Internacional de Cinema Documental de Marsella.

Posteriorment Rousseau ha realitzat el llargmetratge *Festival* (2010) i nombrosos curtmetratges que presenta en festivals (Viena, DocLisboa, Toronto, Marsella...). El 2014 el van convidar al Japó, on va realitzar *Arrière-saison* i *Si loin, si proche*, les seves dues primeres pel·lícules en alta definició i format 16:9.